Óásættanlegt að þurfa að treysta á eina sjúkraflugvél Höfundur : Gunnar Gunnarsson • Skrifað : 28. nóvember 2019 . Bæjarstjórn Fljótsdalshéraðs telur óásættanlegt að einungis ein flugvél sé til staðar til að sinna sjúkraflugi fyrir allt landið og kallar eftir að sem fyrst verði mótuð framtíðarstefna í sjúkraflutningum . Þrýst er á að þyrlur verði til staðar á Egilsstöðum til að auka öryggi íbúa í fjórðungnum . „ Það þarf ekki ekki mikla flækju til að sjá að það geta komið upp krítísk tilfelli , til dæmis ef flugvélin er í útkalli á Vestfjörðum á sama tíma og hér koma upp alvarleg veikindi eða slys . Hátæknisjúkrahúsinu eru annars vegar í Reykjavík , hins vegar á Akureyri . Það er skilyrðislaus réttur íbúa á þessu landssvæði að ef og þegar við þurfum á þeim að halda að hægt sé að greina ástand viðkomandi sem fyrst og koma honum í bestu meðferð sem hægt er . Til þess þurfum við öruggt sjúkraflug , “ sagði Gunnar Jónsson , bæjarfulltrúi Sjálfstæðisflokksins , í umræðum í bæjarstjórn Fljótsdalshéraðs fyrr í mánuðinum . Flest sjúkraflug frá Austurlandi Á það hefur verið bent að aðeins ein sjúkraflugvél er staðsett á landinu og það á Akureyri , samkvæmt samningum við Mýflug , í kjölfar útboðs . Fyrirtækinu er skylt að hafa varavél til taks , sem gjarnan hefur verið flugvél Isavia . Mýflug sinnir flestum sjúkraflugum en þyrlur Landhelgisgæslunnar hafa einnig verið notaðar í undantekningartilfellum . Austurland er sá landsfjórðungur sem treystir hvað mest á sjúkraflug , miðað við tölur sem finna má í fyrirspurnum sem lagðar hafa verið fram á Alþingi . Umfang flugsins hefur aukist síðustu ár . Árið 2015 voru farið 599 sjúkraflug en þau voru 863 árið 2017 , eða tæp 2% allra sjúkraflutninga . Fyrri helming þessa áratugar voru flugin að meðaltali 460 á ári . Miðað við þingskjölin eru ekki til nýlegar tölur um hvaðan sjúkraflugin eru farin . Árið 2015 voru hins vegar 193 fluganna frá Austurlandi , eða tæpur þriðjungur allra sjúkrafluga . Næst flest sjúkraflug voru farin frá Norðurlandi eystra , 164 talsins . Í þessum fyrirspurnum kemur einnig fram að aðalflugvél Mýflugs hafi verið notuð í 90 - 95% sjúkrafluga . Samkvæmt samningi Mýflugs við Sjúkratryggingar Íslands skal sjúkraflugvél tilbúin til flugs innan 35 mínútna frá útkalli í hæsta forgangi ( F1 og F2 ) . Berist bráðaútkall á meðan öðru sjúkraflugi stendur er tímafresturinn 105 mínútur . Samkvæmt tölum frá árunum 2012 og 2013 voru flug utan 35 mínútna tímamarkanna 10% á ári og utan 105 mínútnanna 3% . „ Þegar upp kemur bráðatilfelli er mikil bið eftir þessu eina flugi sem í boði er , hvað þá ef vélin er upptekin . Við erum við flugvöllinn og sinnum bráðatilfellum . Við þurfum að vera vel tækjum búin en það vantar mikið upp á aðstaðan sé nærri nógu góð , “ sagði Berglind Hrapa Svavarsdóttir , bæjarfulltrúi Sjálfstæðisflokksins og hjúkrunarfræðingur . Þyrlur gæslunnar nýtast ekki eystra Í bókun bæjarstjórnar Fljótsdalshéraðs er lýst þeirri skoðun að brýnt sé að komið verði upp aðstöðu fyrir hluta útgerðar þyrlusveitar Landhelgisgæslunnar á Egilsstaðaflugvelli , eða að þar verði staðsett sérstök sjúkraþyrla til að sinna bráðatilfellum á Austurlandi . Á það hefur áður verið þrýst , meðal annars af Sambandi sveitarfélaga á Austurlandi . „ Það eru ótrúleg forréttindi fyrir þá íbúa sem búa á suðvesturhorninu að þyrlur Landhelgisgæslunnar , sem rekur margar þyrlur , séu komnar af stað í hvelli . Þær hafa bjargað mannslífum og fólki í vanda . Hér á Austurlandi höfum við ekki þessa þjónustu nærri , það tekur tíma að koma þeim austur . Svo má minna að hér fyrir utan er stórt hafsvæði , óvarið . Það er mikilvægt að fólk sem hér býr finni sig öruggt hér . Við eigum öll sama rétt til öryggis sem búum í þessu landi , “ sagði Gunnar . Starfshópur á vegum heilbrigðisráðherra um aukna aðkomu þyrla að sjúkraflugi skilaði skýrslu í ágúst í fyrra . Í niðurstöðum hópsins kemur fram að eigi sérhæfðar sjúkraþyrlur nýtist best í 50 - 250 km radíus frá heimahöfn . Hentugast var talið að hafa slíka þyrlu í Reykjavík í ljósi þess að flestir sjúkraflutningar í hæsta forgangi eru á Suður - og Vesturlandi . Selfoss var einnig talinn koma til greina ef lögðu yrði áhersla á þjónustu við Vestmannaeyjar . Flugvél Mýflugs á Norðfjarðarflugvelli árið 2017 .